इस अवसर पर प्रो.डॉ.पल्लव सेनगुप्त ने अभिज्ञात के कहानी संग्रह ‘मनुष्य और मत्स्यकन्या’ का लोकार्पण किया। आलोचक डॉ,शंभुनाथ ने कहा कि अभिज्ञात अपनी कहानियों में जादुई यथार्थवाद का प्रयोग करते हैं। एक मिथकीय फैंटेसी उनकी कहानियों में है। वे सच को झूठ की तरह लिखने वाले एक महत्वपूर्ण कहानीकार हैं। प्रेसिडेंसी विश्वविद्यालय के असिस्टेंट प्रोफेसर डॉ.ऋषिभूषण चौबे ने इस संग्रह की एक कहानी 'इस तरह से आती है मौत' की चर्चा करते हुए कहा कि इस कहानी का नायक एक सामान्य व्यक्ति है जो मृत्यु के विविध आयामों को देखता है और एक दर्शन विकसित करता है। शीर्षक कहानी 'मनुष्य और मत्स्यकन्या' में अंतरराष्ट्रीय बाजार में अपने प्रोडक्ट को बेचने के हथकंडों को उजागर किया गया है। उन्होंने कहा कि अभिज्ञात की कहानियां विश्वास पैदा करती हैं इस नकारात्मक समय में कभी भी कुछ अच्छा भी हो सकता है। हमेशा खराब ही नहीं होगा। अच्छाई के प्रति हम एक आस्था बनाये रखें।